Zasielanie registračného listu FO, mesačného výkazu a príspevkov a výkazu poistného a príspevkov od 1. septembra 2011

Sociálna poisťovňa sa snaží vyjsť v ústrety svojim klientom a uľahčiť im komunikáciu s inštitúciou, s ktorou pravidelne prichádzajú do kontaktu. Jedným z takýchto proklientských krokov je snaha odbremeniť zamestnávateľov od predkladania tlačív v papierovej forme a rozšíriť elektronickú komunikáciu. Zamestnávateľom takto ušetrí čas potrebný na splnenie si oznamovacej povinnosti a Sociálnej poisťovni pomôže zefektívniť procesy, ktoré slúžia klientovi. Sociálna poisťovňa preto zavádza pre zamestnávateľov postupné znižovanie hranice počtu zamestnancov, od ktorej zamestnávateľ zasiela registračné listy FO (RLFO), mesačné výkazy poistného a príspevkov (MV) a výkazov poistného a príspevkov (VP). 

Počnúc 1. septembrom 2011 Sociálna poisťovňa určuje zamestnávateľovi, ktorý zamestnáva 4 a viac zamestnancov, zasielať RLFO, MV a VP elektronicky prostredníctvom systému elektronických služieb (SES).

V súvislosti s uvedeným je potrebné, aby si zamestnávateľ včas zriadil elektronický prístup do SES na účely zasielania spomenutých tlačív. Okrem samotného zasielania tlačív elektronickou formou, ponúka SES viacero prínosov oproti komunikácii v papierovej forme. Veríme, že nižšie uvedené funkcionality pomáhajú zamestnávateľom rýchlejšie získať potrebné informácie, bez nutnosti osobnej návštevy pobočky Sociálnej poisťovne. Medzi funkcionality v závislosti od prístupových práv po zriadení elektronického prístupu do SES zamestnávateľ získava aj nasledovné benefity:

1. Okamžitý prehľad a kontrolu ním zaslaných dokumentov. Umožňuje sledovanie dokumentu;

2. Históriu zaslaných dokumentov s možnosťou vytlačiť si ich pre evidenčné účely zamestnávateľa;

3. Register zamestnancov – prehľad zamestnancov zamestnávateľa tak, ako sú evidovaní v registri Sociálnej poisťovne. Obsahuje možnosť triedenia podľa RČ alebo obdobia registrácie;

4. Saldokonto zamestnávateľa– prehľad predpisov, úhrad a zostatkov členený na obdobia (mesiace);

5. IUP (individuálny účet poistenca) pre fyzickú osobu – prehľad o údajoch týkajúcich sa nemocenského poistenia, dôchodkového poistenia a poistenia v nezamestnanosti slúžiaci okrem iného aj pre nárok na dávku sociálneho poistenia a pre určenie jej sumy.

Dôležité upozornenia

Spôsob zasielania RLFO elektronicky prostredníctvom SES sa nepoužije za zamestnanca cudzinca, ktorý nemá pridelené rodné číslo. Za tohto zamestnanca RLFO zamestnávateľ predloží pobočke v papierovej forme. Pobočka pridelí zamestnancovi cudzincovi na účely sociálneho poistenia dočasné rodné číslo. 

Zamestnávateľ, ktorý zamestnáva 4 a viac zamestnancova nesplnil si povinnosti podľa § 231 ods. 1 písm. b) až d) a f) zákona č. 461/2003 Z. z. o sociálnom poistení v znení neskorších predpisov (zákon) za obdobie pred 1. septembrom 2011, zasiela po 31. auguste 2011 RLFO, MV a VP za obdobie pred 1. septembrom 2011 elektronicky prostredníctvom SES. Zamestnávateľ, ktorý predložil za obdobie pred 1. septembrom 2011 MV a VP v lehote splatnosti ním odvádzaného poistného, zasiela opravný MV a VP po 31. auguste 2011 formou a spôsobom, akými tento predložil pred 1. septembrom 2011, t. j. ak zamestnávateľ predložil do 31. augusta 2011 MV v papierovej forme, opravný MV predkladá po 31. auguste 2011 v papierovej forme; ak zamestnávateľ predložil do 31. augusta 2011 MV elektronicky prostredníctvom SES, opravný MV predkladá po 31. auguste 2011 elektronicky prostredníctvom SES. 

Ak zamestnávateľ na účely zachovania lehôt na splnenie povinností podľa § 231 ods. 1 písm. b) až d) zákona, ktoré sa skončia po 31. auguste 2011, odoslal RLFO faxom alebo elektronickou poštou a na splnenie povinnosti podľa § 231 ods. 1 písm. b) zákona aj prostredníctvom krátkej textovej správy (SMS) pred 1. septembrom 2011, takto odoslaný RLFO zamestnávateľ po 31. auguste 2011 potvrdí elektronicky prostredníctvom SES. Ak zamestnávateľ na účely zachovania lehôt podľa prvej vety odovzdal RLFO poštou pred 1. septembrom 2011, takto odovzdaný RLFO nie je povinný zasielať elektronicky prostredníctvom SES.

